Beksan Lawung Gagah ya iku salah sawijining jogèd karya Sultan Hamengkubuwono 1 kang padhatan minangka acara wigati kaya ta mangayubagya tamu lan pernikahan kulawarga kraton. Jogèd iki gambarake prajurit kang latihan perang. Prajurit mau ya iku saka kesatuan Trunojoyo, mulane ana dialog kang migunakaké basa Madura. Gaman kang digunakaké ing jogèd iki awujud tombak kanthi kawungkus kain supaya ora natoni. Jogèd iki lair ing tengahing greget perjuangan prajurit Ngayogyakarta Hadiningrat nglawan penjajah nalika semana. Gendhing kang digunakaké jinis gendhing gengsaran kang minangka gendhing greget perang.